《烟波亭避暑》
宋代·周弼

澄江横匹练，月洗黄罗扇。
捲尽白云衣，常星撒沙见。
天低欲就人，夜色凝深澱。
欻吸动微光，时絣斗间线。
凉亭逼旷野，轩楹敞三面。
万象悉铺陈，随机互迁变。
十岁逃虚空，得此方一遍。
相对坐谈玄，终宵亦无倦。
只恐騃騃催晓箭，涌上东方老铜片。
须着干求大帝君，莫使旭乌眼睛转。

作者简介：周弼（一一九四--一二五五），字伯弜，（又作伯弼，正卿），汝阳（今河南汝南）人，祖籍汶阳（今山东汶上）。周文璞之子。与李龏同庚同里。诗书画皆工，尤擅画墨竹。宁宗嘉定间进士（《江湖后集》卷一小传）。曾任江夏令。十七年（1224）即解官（本集卷二《甲申解官归故居有以书相问者》）。以后仍漫游东南各地，是否复官不详。卒于理宗宝佑三年（1255）。